Suomalainen Joonas Suotamo on palannut Chewbaccan nahkoihin tulevaa Tähtien sota -elokuvaa varten. Roolituksesta kertoo elokuvasarjan virallinen verkkosivu starwars.com (siirryt toiseen palveluun) tiistaina. Sen mukaan kuvaukset ovat alkaneet maanantaina.

Elokuvahistorian suosikkihahmoihin lukeutuvasta avaruuspilotti Chewbaccasta on tullut tällä vuosikymmenellä kahden kauppa, kun toimintakohtauksiin tarvittiin nuorta verta sijaistamaan ikääntynyttä alkuperäisnäyttelijää. Allaolevalla videolla Joonas Suotamo kertoo pitkästä koekuvausprosessista Ylen aamu-tv:n vieraana joulun alla 2015.

Suotamo näytteli elokuvasarjassa vuonna 2015 ensi-iltansa saaneessa, ensimmäisessä Disneyn tuottamassa osassa The Force Awakens. Tuossa elokuvassa 209-senttinen suomalainen jakoi roolin Peter Mayhew'n kanssa. Nykyisin 72-vuotias britti esitti roolin alkuperäisessä Tähtien sota -trilogiassa 1977–1983.

Viime vuonna julkaistussa Rogue Onessa ei juuri nähty rakastetun avaruussaagan ydinhahmoja kuten Chewbaccaa.

Chewbaccan alkuperäisnäyttelijä Mayhew ei ole mukana uudessa, toukokuussa 2018 ensi-iltansa saavassa tuotannossa. Elokuvalla ei ole vielä virallista nimeä, mutta se kertoo starwars.comin mukaan nuoren Han Solon tarinaa.

Elokuvasarja saa tosin jatkoa jo sitä ennen tänä vuonna. The Last Jedissä Chewbaccan rooliin on elokuvatietokanta imdb.comissa kreditoitu vain Peter Mayhew.

Suotamon roolin jatkumisesta kertoi Suomessa ensin Iltalehti (siirryt toiseen palveluun). Tähtien sotia tuoteperheineen voinee väittää elokuvahistorian menestyneimmäksi saagaksi.